《追和元诚拊髀思颇牧之作》
明代·郭之奇

汉主忧匈奴，每饭意钜鹿。冯郎垂白首，犹能语推毂。

不知今魏尚，宁问古颇牧。文吏操法绳，而无宽大目。

漫有拊髀思，谁削功首牍。千载听其言，壮士多颦蹙。

当日共花砖，此语曾追录。何当阃外事，长寄书生腹。

喜峰动胡尘，盈庭方肉朒。内虚邦政堂，外少登坛宿。

忽见金与刘，慷慨螭阶伏。人目二痴儒，帝命无更仆。

金子监内军，君实司戎轴。一军惊韩信，二快闻鲁肃。

遂携忠愤麾，往当遵永镞。一朝酬主恩，四海环相哭。

是时我山居，遥传罢朝粥。未获信陵车，空念蒲胥辐。

岂忘开路心，永念金台筑。嗟君发轫初，矢志在沟渎。

何必据鞍人，此意千秋独。男儿愧手中，安能死岩谷。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。